DA ontvang De Lille se voorleggingsPatricia de Lille. Argieffoto: Werner Beukes/SAPA Die DA het Woensdag gesê die party sal Patricia de Lille se voorleggings oorweeg oor hoekom sy nie moet bedank nie. Dit volg nadat De Lille haar verlede week ŉ mosie van wantroue op die lyf geloop het toe die meeste raadslede in die DA se Stad Kaapstad-koukus ten gunste van die mosie teen haar gestem het. De Lille is daarna geleentheid gebied om voorleggings in te dien oor hoekom sy nie uit haar pos as burgemeester van Kaapstad moet bedank nie. Natasha Mazzone, die DA se adjunkvoorsitter van die federale raad, het Woensdag gesê die federale raad het nou De Lille se voorleggings ontvang. Die raad sal dit oorweeg en ŉ besluit daaroor neem. “Ons neem kennis dat me. De Lille gekies het om haar voorleggings openbaar te maak en sal nie toelaat dat dit die prosedure van die federale raad enigsins beïnvloed nie. Dit is belangrik dat hierdie proses waartydens die voorleggings oorweeg word nie aangejaag word nie en dat die federale raad kans kry om behoorlik en op regverdige wyse oor die saak na te dink.” Sy het gesê die DA se optrede sal verseker dat die mense van Kaapstad eerste gestel word. Dit sluit in “om diegene te verwyder wat nie voldoen aan die hoë standaarde van ŉ skoon en doeltreffende regering wat die DA verwag nie”. Op 26 April het die beleërde Kaapstadse burgemeester gesê sy sal aanhou baklei selfs nadat die Kaapstad-DA-koukus se mosie van wantroue in haar geslaag het. Sy het kort ná die uitslag van die stemproses in ŉ twiet op haar amptelike Twitter-profiel geskryf: “Volgende ronde. Kom ons gaan!” Sy het ŉ video hierby geplaas waarin sy bokshandskoene dra en haar stryd met die DA as ŉ boksgeveg bestempel. “Hierdie stryd wat ek met die DA voer, is soos ŉ boksgeveg – jy wen een ronde, jy verloor een ronde. Maar op die ou end is dit belangrik wie die kishou gaan toedien,” het sy gesê en met haar regterhand in die lug geboks. De Lille het kort daarna in ŉ verklaring bevestig die meeste DA-raadslede in Kaapstad het gestem dat die mosie teen haar moet slaag. “Die mosie is op grond van verskeie beweegredes ingestel, wat ek almal betwis, en waaroor ek die raadslede vandag gevra het vir voorbeelde waar ek die raadslede se gedragskode, die DA se grondwet of die voorwaardes van my skorsing oortree het,” het sy gesê. “Ek het ook voorbeelde versoek waar ek stellings gemaak het wat die party in ŉ swak lig kon stel nadat ek beklemtoon het dat elke persoonlike uitlating oor die bewerings teen my in reaksie op uitlatings van ander DA-lede was.” De Lille noem in die verklaring dat dit nie regverdig sal wees dat haar naam en integriteit skade ly, maar sy nie toegelaat word om haarself in die openbaar te verdedig nie. Altesaam 97 DA-raadslede het vir die mosie van wantroue gestem, 41 daarteen, daar was een bedorwe stembrief en 15 raadslede was afwesig. De Lille is vroeër deur haar party aangekla van wangedrag, omkopery en korrupsie.